Ek haal graag die bogenoemde vers sowel as die voorafgaande verse aan uit die Ou Afrikaanse Vertaling: "5 Toe die Here sien dat die boosheid van die mens op die aarde groot was en al die versinsels wat hy in sy hart bedink, altyddeur net sleg was,6 het dit die Here berou dat Hy die mens op die aarde gemaak het, en daar was smart in sy hart.7 En die Here sê: Ek sal die mens wat Ek geskape het, van die aarde verdelg, die mens sowel as die vee en die kruipende diere en die voëls van die hemel; want dit berou My dat Ek hulle gemaak het."
Dit is duidelik dat die HERE (die verbondsnaam word hier gebruik wat verwys na die getroue God wat in sy liefde skep en wat 'n God is wat in 'n liefdevolle verbondsverhouding met sy skepping wou leef) se hartseer die gevolg is van die sonde van die kroon van sy skepping, die mens. Vers 6 stel dit baie duidelik dat die mens se sonde die primêre oorsaak was vir die Here se reaksie. Let daarop dat die sonde beskryf word as iets binne die mens se hart. Sy hart het teen die Here gedraai en agter ander gode aangeloop. Die mens het homself as 'n god beskou (soos Lameg in Gen 4:22-24) of mede skepsels misbruik (Gen 6:1-2).